‘ปูติน’ ระบุสหรัฐฯ และชาติพันธมิตรนาโต้เพิกเฉยต่อเสียงเรียกร้องของรัสเซีย 
With Russian troops deployed along border, Ukrainian envoy says invasion ‘imminent’ 
ปธน.ปูติน ออกมาแสดงความเห็นเกี่ยวกับกรณีความตึงเครียดดังกล่าวครั้งแรกในรอบนานกว่าหนึ่งเดือน โดยระบุว่ารัฐบาลรัสเซียยังคงจับตาท่าทีของสหรัฐฯ และองค์การนาโต้ ที่มีต่อข้อเรียกร้องด้านความมั่นคงของรัสเซีย เมื่อสัปดาห์ที่แล้ว รัสเซียได้ส่งเอกสารถึงสหรัฐฯ ระบุถึงสิ่งที่รัสเซียต้องการในความพยายามลดความตึงเครียดบริเวณพรมแดนภาคตะวันออกของยูเครน ซึ่งรวมถึงการระงับไม่ให้ยูเครนเข้าร่วมเป็นสมาชิกองค์การนาโต้ และขอให้นาโต้ถอนกำลังทหารและอาวุธออกจากประเทศเพื่อนบ้านของรัสเซีย อย่างไรก็ตาม รัฐบาลสหรัฐฯ และชาติตะวันตก ปฏิเสธข้อเรียกร้องดังกล่าวของรัสเซีย พร้อมขอให้รัสเซียถอนกำลังทหารมากกว่า 100,000 คนออกจากพรมแดนติดกับยูเครนด้วย แม้ทางรัสเซียยืนยันว่าไม่มีความตั้งใจที่จะบุกรุกยูเครนก็ตาม รัฐมนตรีบลิงเคน ขอให้รัสเซียลดระดับความตึงเครียดทางภาคตะวันออกของยูเครนทันที ด้วยการถอนกำลังทหารออกไปจากบริเวณดังกล่าว พร้อมยืนยันว่าสหรัฐฯ มีพันธกิจในการปกป้องอธิปไตยและบูรณภาพเหนือดินแดนของยูเครน รวมทั้งสิทธิของทุกประเทศในการกำหนดนโยบายต่างประเทศของตัวเอง รัฐมนตรีต่างประเทศของสหรัฐฯ และรัสเซีย เคยพูดคุยหารือกันมาแล้วเมื่อวันที่ 21 มกราคม ที่นครเจนีวา จากนั้นทั้งสองฝ่ายได้ส่งเอกสารตอบโต้กันเกี่ยวกับจุดยืนและความต้องการของตนในกรณีที่เกี่ยวกับความตึงเครียดทางพรมแดนภาคตะวันออกของยูเครน ในขณะเดียวกัน นายกรัฐมนตรีอังกฤษ บอริส จอห์นสัน เดินทางเยือนกรุงเคียฟของยูเครน เพื่อหารือกับประธานาธิบดียูเครน โวโลดีเมียร์ เซเลนสกี ในวันอังคาร แถลงการณ์ของผู้นำอังกฤษ เรียกร้องให้รัสเซียถอนทหารออกจากพรมแดนติดกับยูเครน และเข้าสู่การเจรจาเพื่อหาทางออกจากความตึงเครียดนี้ ก่อนหน้านี้ อังกฤษได้จัดส่งอาวุธบางส่วนให้กับยูเครน และกำลังพิจารณาเพิ่มกำลังทหารอังกฤษที่ประจำการในประเทศแถบคาบสมุทรบอลข่านเป็นสองเท่าด้วย